Maatietopalvelu

Kyselyvastaus

**Asiakirjan tunnus:** KT1149

**Päivämäärä**: 9.7.2025

**Julkisuus:** Julkinen

**Kongon tasavalta / IDP-leirien olosuhteet Brazzavillen alueella**

**Republic of the Congo / Conditions in IDP camps in the Brazzaville region**

Kysymykset

1. Sijaitseeko Brazzavillen alueella (tai Kongon tasavallassa) IDP-leirejä ja mitkä ovat niiden olosuhteet?
2. Kohdistuuko leirien asukkaisiin oikeudenloukkauksia? Jos kyllä, millaisia ja kenen taholta?
3. Kohdistuuko leireillä yksin asuviin naisiin oikeudenloukkauksia? Jos kyllä, millaisia ja kenen taholta?
4. Onko Kongon tasavallassa Makotipoko-niminen IDP- tai pakolaisleiri? Mitkä ovat sen olosuhteet? Kohdistuuko asukkaisiin, erityisesti naisiin, oikeudenloukkauksia? Jos kyllä, millaisia ja kenen taholta?

Questions

1. Are there IDP camps near Brazzaville (or the Congo in general) and what are the conditions like?
2. Are the inhabitants of the camps subject to human rights violations? If yes, what kind and who are the perpetrators?
3. Are single women living in the camps subject to human rights violations? If yes, what kind and who are the perpetrators?
4. Is there an IDP- or refugee camp named “Makotipoko” in the Congo? What are the conditions in the camp like? Are its inhabitants, particularly women, subject to human rights violations? If yes, what kind and who is the perpetrator?

1. Sijaitseeko Brazzavillen alueella (tai Kongon tasavallassa) IDP-leirejä ja mitkä ovat niiden olosuhteet?

Brazzavillen alueella oleskelevista maansisäisesti siirtymään joutuneista henkilöistä (IDP / *internally displaced persons*) on saatavilla hyvin rajallisesti tietoa. Saatavilla olevista lähteistä ei myöskään löydy tietoa siitä, että Brazzavillen lähistöllä tai muuallakaan Kongon tasavallassa (tästä eteenpäin ”Kongossa”) sijaitsisi IDP-leirejä. Noin 25–30 kilometrin päässä Brazzavillestä sijaitsee kuitenkin Kintélén pakolaisleiri, jossa on ilmeisesti asunut lähinnä Ruandan kansanmurhaa (1994) paenneita ruandalaisia.[[1]](#footnote-1) Lisäksi Kongossa on sijainnut 2000-luvun alussa useita pakolaisleirejä, joissa majoitettiin Kongon sotia[[2]](#footnote-2) paenneita henkilöitä.[[3]](#footnote-3) Saatavilla olevan tiedon rajallisuudesta johtuen tässä kyselyvastauksessa on käsitelty pakolaisten tilannetta myös yleisellä tasolla. Mikäli lähteessä on mainittu nimenomaisesti IDP-henkilöiden tilanne, mainitaan se myös tässä vastauksessa.

YK:n pakolaisjärjestön (UNHCR) mukaan Kongossa oli vuoden 2024 lopussa 83 205 ihmistä, jotka olivat joutuneet siirtymään kotiseudultaan, olivat kansalaisuudettomia, tai olivat palaamassa takaisin koteihinsa pakkosiirtymän jälkeen. Suurin osa em. henkilöistä oleskeli Kongossa pakolaisstatuksella. Likouala, Plateaux ja Brazzavillen lähistöllä sijaitseva Pool[[4]](#footnote-4) mainitaan UNHCR:n työn kannalta keskeisiksi departementeiksi.[[5]](#footnote-5) Eri maiden sisäisiä pakkomuuttoliikkeitä tutkivan IDMC:n (*Internal Displacement Monitoring Center*) viimeisimpien eli vuoden 2022 tietojen mukaan Kongossa oli tuolloin arviolta 228 000 IDP-henkilöä (suurimmaksi osaksi sääkatastrofeista, mutta myös väkivallasta ja konflikteista johtuen).[[6]](#footnote-6) UNHCR:n arvion mukaan kaikista tahdonvastaisesti siirtymään joutuneista ihmisistä 79 % elää maaseudulla.[[7]](#footnote-7) Lisäksi UNHCR on arvioinut, että noin 60 %:illa pakolaisista ja turvapaikanhakijoista on jonkinlainen turvallinen asumus ja pääsy terveydenhuollon pariin.[[8]](#footnote-8)

UNHCR:n mukaan Kongo on jo pitkään harjoittanut ns. ”out-of-camp”-politiikkaa, jolla pyritään pakolaisleirien pystyttämisen sijaan integroimaan pakolaisia vastaanottajayhteisöihin.[[9]](#footnote-9) Vuoden 2023 tietojen mukaan 83 % pakolaisista ja turvapaikanhakijoista asui vastaanottavien maaseutu- ja kaupunkiyhteisöjen keskuudessa ja 17 % asui kahdessa avoimessa asutuskeskuksessa Plateaux'n (”Bouemba settlement”) ja Likoualan (”Site du 15 avril”) departementeissa. Näistä ainakin jälkimmäinen, joka sijaitsee Bétoun kaupungissa, on UNHCR:n mukaan käytännössä osaksi kaupunkia integroitunut naapurusto.[[10]](#footnote-10) Myös Vatikaanin inhimillisen kehityksen ministeriön maahanmuutto- ja pakolaisyksikön sivuilla julkaistussa katsauksessa todetaan, että Kongossa ei ole pakolaisia koskevaa ”leirityskäytäntöä” (”encampment policy”), joten pakolaiset asuvat sekä kaupunkialueilla että maaseudulla.[[11]](#footnote-11)

Viime vuosina merkittävää maansisäistä pakolaisuutta on aiheuttanut Poolin departementissa vallinnut armeijan ja Ninja-kapinallisten[[12]](#footnote-12) välinen konflikti (2016–2017).[[13]](#footnote-13) Humanitaarisella sektorilla työskentelevän kongolaisen virkamiehen Clault Aymar Titi-Leviksen Kalu-tutkimuslaitokselle tekemän katsauksen mukaan Brazzavilleen kohdistui tuolloin laajahko muuttoliike Poolista sen läheisen sijainnin vuoksi.[[14]](#footnote-14) YK:n ihmisoikeusneuvoston (UN HRC) ja Yhdysvaltain ulkoasiainministeriön (USDOS) mukaan suurin osa siirtymään joutuneista on palannut koteihinsa, joskin arviot sekä palanneista että siirtymään joutuneiden määrästä vaihtelevat.[[15]](#footnote-15) USDOS:in mukaan maan hallitus myös edisti näiden pakolaisten turvallista ja vapaaehtoista paluuta. Yksittäisten raporttien mukaan ne maansisäiset pakolaiset, jotka eivät palanneet kotiseuduilleen, asettuivat vapaaehtoisesti muualle Kongoon, eikä heidän ole raportoitu joutuneen laajamittaisten oikeudenloukkausten uhreiksi. Myös tulvat ovat olleet merkittävä pakkomuuttoliikettä aiheuttava tekijä Kongossa, mutta tulvien uhrit ovat niin ikään yleensä palanneet koteihinsa tilanteen parannuttua. Maansisäisten pakolaisten määrä on kasvanut viime vuosina juurikin pahentuneiden tulvien vuoksi.[[16]](#footnote-16)

Kongon tasavalta on yksi tiheimmin asutuista valtioista Afrikassa. Yli puolet väestöstä elää Brazzavillen ja Pointe-Noiren kaupungeissa.[[17]](#footnote-17) Maailmanpankin mukaan epävirallisten asutuskeskusten (ts. ”slummien” kaltaisten naapurustojen) osuus Brazzavillen ja Pointe-Noiren maa-alasta on noin 60 %. Elinolosuhteet ja palveluiden saatavuus näillä alueilla ovat viime vuosina huonontuneet. Arviolta 53 prosentilla on pääsy puhtaaseen veteen, 20 prosentilla riittäviin saniteettitiloihin, ja 55 prosentilla sähköön.[[18]](#footnote-18) Vuonna 2024 Kongossa oli toistuvia sähkökatkoksia, jotka käytännössä jättivät Brazzavillen kokonaan pimeyteen.[[19]](#footnote-19) Vatikaanin inhimillisen kehityksen edistämisestä vastaavan ministeriön katsauksen mukaan epävirallisten asutuskeskusten hallitsematon kasvu Brazzavillessä ja muissa kaupungeissa vaikeuttaa mm. peruspalveluiden ja sähkön saatavuutta.[[20]](#footnote-20)

Bertelsmann Stiftung -säätiön raportin (tarkastelujakso 1.2.2021–31.1.2023) mukaan ilmastonmuutos, tulvien yleistyminen sekä koronapandemian jälkeinen talouskriisi ovat lisänneet äärimmäisessä köyhyydessä elävien ihmisten määrää Kongossa.[[21]](#footnote-21) UNHCR:n mukaan edellä mainitut tekijät vaikuttavat myös pakolaisten osallisuuteen ja integraatiomahdollisuuksiin vastaanottavissa yhteisöissä. Lisäksi pääsy keskeisiin palveluihin, kuten terveydenhuoltoon, veteen ja saniteettitiloihin, on vaikeaa ja monelle liian kallista. Myös elintarviketurvattomuus on suuri huolenaihe, ja pakolaisilla on vaikeuksia hankkia välttämättömiä tuotteita hintojen nousun vuoksi.[[22]](#footnote-22)

USDOS:in vuotta 2023 käsittelevän ihmisoikeusraportin mukaan suurimmalla osalla pakolaislapsista oli pääsy UNHCR:n rahoittaman perusopetuksen pariin, mutta viranomaiset rajoittivat pakolaisten pääsyä toisen asteen koulutukseen. Pakolaisilla oli myös teoriassa tasavertainen pääsy yhteisöllisiin terveyskeskuksiin ja sairaaloihin (”community health centers and hospitals”), mutta käytännössä osa on kokenut syrjintää.[[23]](#footnote-23) Kongon senaatin verkkosivujen mukaan hallitus hyväksyi 19.7.2023 lakiehdotuksen ”IDP-henkilöitä koskevasta laista”.[[24]](#footnote-24) Saatavilla olevista lähteistä ei löytynyt tietoa siitä, onko laki tosiasiassa astunut voimaan ja onko sitä sovellettu käytännössä. Lakiehdotuksen 23 artiklassa kuitenkin todetaan, että valtion on turvattava myös IDP-lasten mahdollisuus maksuttomaan perusopetukseen.[[25]](#footnote-25)

2. Kohdistuuko leirien asukkaisiin oikeudenloukkauksia? Jos kyllä, millaisia ja kenen taholta?

Edellä mainitussa IDP-henkilöitä koskevassa lakiehdotuksessa säädetään myös mm. IDP-henkilöiden oikeudesta suojeluun ja ihmisarvoiseen elämään (artiklat 16 ja 17) sekä tuettuun paluuseen kotiseudulle (artiklat 41 ja 42).[[26]](#footnote-26)

Pakolaisleirien asukkaisiin tai pakolaisiin kohdistuneista oikeudenloukkauksista on saatavilla melko rajallisesti tietoa. Esimerkiksi VOA Afrique -mediasivuston artikkelissa kuvataan lähinnä Kintélén pakolaisleirillä vuosikymmeniä asuneiden ruandalaisten kokemia haasteita, jotka liittyvät heidän pakolaisasemansa lakkauttamiseen.[[27]](#footnote-27) Bertelsmann Stiftung -säätiön mukaan pakolaiset integroituvat Kongossa suhteellisen hyvin ja pakolaisvastaisuus on suhteellisen harvinaista. Brazzavillen ja Pointe-Noiren kaupungeissa on kuitenkin raportoitu yleisellä tasolla, että väkivaltarikollisuus ja pikkurikollisuus ovat lisääntyneet. Tietyt alueet, kuten Bacongon ja Moungalin naapurustot Brazzavillessä, ovat erityisen tunnettuja rikollisuudesta.[[28]](#footnote-28) Huhtikuussa 2016 Ninja-militiat suorittivat hyökkäyksiä Brazzavillen eteläosissa sijaitseviin julkisiin rakennuksiin. Tapahtumat vaikuttivat alueen IDP-väestöön, mutta hallituksen vastaus hyökkäyksiin oli passiivinen.[[29]](#footnote-29)

UNHCR haastatteli vuosina 2023 ja 2024 pakolaisia Brazzavillessä ja sen pohjoispuolella sijaitsevassa Ngaben rajakaupungissa. Haastatteluissa mainittiin seuraavat pakolaisten kokemat keskeiset haasteet: elinkeinoon liittyvät ongelmat (kuten huonot olosuhteet ja työnantajien kieltäytyminen palkanmaksusta); koulutuksen ja terveydenhuollon huono saavutettavuus; asiakirjojen hankkimisen vaikeudet; sukupuolittunut väkivalta; poliisien suorittama häirintä; ja uudelleensijoittamisen tarve heikoista elinolosuhteista johtuen.[[30]](#footnote-30) Myös UNHCR on kuitenkin todennut toukokuussa 2025 julkaisemassaan raportissa, että Kongossa on rakennettu oikeudellinen kehys, joka mahdollistaa ”positiivisen suojeluympäristön” pakolaisille. Maassa on esimerkiksi olemassa sekä pakolaisille että vastaanottaville yhteisöille kohdistettu Lisungi-sosiaaliturvajärjestelmä, joka on parantanut sen piirissä olevien henkilöiden pääsyä mm. terveydenhuoltoon, koulutukseen ja ravitsemukseen. Vuonna 2023 63 % pakolaisista oli Lisungi-järjestelmän piirissä. Järjestelmä kattaa myös Brazzavillen alueen.[[31]](#footnote-31)

Freedom House -järjestön vuotta 2023 käsittelevän ihmisoikeusraportin mukaan viranomaiset kohdistavat ulkomailta saapuneisiin pakolaisiin mm. työelämään liittyvää syrjintää, sekä ajoittain myös häirintää ja pidätyksiä. Lisäksi syrjintää kokevat Kongossa naiset ja vähemmistössä olevat etniset ryhmät, joista jälkimmäiset joutuvat ajoittain enemmistössä olevien bantu-kansojen[[32]](#footnote-32) väkivallantekojen kohteeksi. Lisäksi maan hallinto syrjii systemaattisesti Etelä-Kongosta kotoisin olevia henkilöitä.[[33]](#footnote-33) Bertelsmann Stiftung -säätiön mukaan naiset, lapset ja muut kuin bantu-kansoihin kuuluvat etniset vähemmistöt ovat erityisessä vaarassa joutua hallinnon joukkojen oikeudenloukkausten uhreiksi. Joidenkin raporttien mukaan hallinnon joukot ovat syyllistyneet mm. hyväksikäyttöön, raiskauksiin ja kidutukseen.[[34]](#footnote-34) USDOS:in mukaan Kongossa tapahtuu myös maansisäistä ihmiskauppaa, jossa henkilöitä rekrytoidaan maaseudulta kaupunkiin hyväksikäytön kaltaisiin olosuhteisiin. Pakolaiset ja alkuperäiskansat ovat ihmiskaupan suhteen erityisen haavoittuvassa asemassa.[[35]](#footnote-35)

3. Kohdistuuko leireillä yksin asuviin naisiin oikeudenloukkauksia? Jos kyllä, millaisia ja kenen taholta?

Kongossa vuonna 2023 hyväksytyn IDP-henkilöitä koskevan lakiehdotuksen 4 artiklassa todetaan, että ”ilman huoltajaa olevilla alaikäisillä, teiniäideillä, pienten lasten äideillä, raskaana olevilla naisilla, naispuolisilla kotitalouksien johtajilla, vammaisilla ja vanhuksilla on oikeus erityishuomioon”.[[36]](#footnote-36) Kalu-tutkimuslaitoksessa vuonna 2019 julkaistun katsauksen mukaan IDP-naisten ja -tyttöjen kanssa käydyissä ryhmäkeskusteluissa on käynyt ilmi, että osa on kohdannut SGBV-väkivaltaa (engl. *sexual and gender-based violence*) sekä armeijan että Poolin departementissa toimineiden Ninja-kapinallisten toimesta. Lisäksi katsauksessa kerrotaan joistakin tapauksista, joissa sekä armeijan ”huonosti valvotut” yksiköt että kapinalliset ovat ryöstäneet ja siepanneet siirtymään joutuneita henkilöitä.[[37]](#footnote-37)

Naisiin kohdistuva SGBV-väkivalta on Kongossa hyvin yleinen, mutta huonosti raportoitu ilmiö. Miehiä pidetään yleensä “perheen päänä” ja suositaan esimerkiksi avioerosovitteluissa.[[38]](#footnote-38) Stereotyyppisiä sukupuolirooleja korostavat asenteet elävät sitkeästi yhteiskunnassa ja vaikeuttavat naisten pääsyä esimerkiksi tiedon, teknologian, elinkeinojen ja resurssien pariin.[[39]](#footnote-39) Euroopan Unionin Kongon tasavallan lähetystön verkkosivuilla vuonna 2021 julkaistussa artikkelissa todetaan, että naiset kokevat etenkin seksuaalista ja taloudellista väkivaltaa. Naiset ovat etenkin taloudellisesti hyvin riippuvaisia miehistä. Virallisten tukipalveluiden riittämättömyyden vuoksi kansalaisjärjestöt ovat naisille tärkeä avuntarjoaja.[[40]](#footnote-40)

Maailmanpankin vuonna 2022 julkaiseman raportin mukaan epäviralliset työmarkkinat kattavat noin 70 % Kongon työpaikoista. Naiset työskentelevät miehiä todennäköisemmin epävirallisilla ja haavoittuvaisilla sektoreilla, ja joidenkin arvioiden mukaan yli 90 % naisista on itsenäisiä ammatinharjoittajia.[[41]](#footnote-41) Monet Brazzavillessä ja Pointe-Noiressa asuvat nuoret naiset ja tytöt asuvat kadulla ja joutuvat harjoittamaan prostituutiota selvitäkseen.[[42]](#footnote-42) EU:n Kongon lähetystön sekä kansalaisjärjestö ASI:n (*Actions de Solidarité Internationale*) vuonna 2021 julkaisemien tietojen mukaan ilmiö koskettaa yhä nuorempia, jopa 8–12-vuotiaita tyttöjä.[[43]](#footnote-43) EU:n Kongon lähetystö on myös todennut, ettei ongelma ole ohimenevä, sillä mm. avioerot, perheen hajoamiset ja köyhtyminen asettavat jatkuvasti nuoret naiset alttiiksi ajautua prostituutioon. Lisäksi on huomionarvoista, että ilmiö liittyy myös maan sisäosista kaupunkiin muuttaviin tyttöihin ja naisiin.[[44]](#footnote-44)

YK:n kaikkinaisen naisiin kohdistuvan syrjinnän poistamista käsittelevä komitea (UN CEDAW) on todennut helmikuussa 2025 julkaistussa loppupäätelmäraportissaan, että erityisen haavoittuvassa asemassa ovat Kongossa lesket, pakolaistaustaiset (ml. IDP-naiset), maaseudulla asuvat, alkuperäiskansoihin kuuluvat, vammaiset, köyhät ja ikääntyneet naiset. Näihin naisiin kohdistuu systemaattista syrjintää ja taloudellisten, kulttuuristen, poliittisten ja muiden kansalaisoikeuksien loukkauksia. Maan kansallisessa katastrofisuunnitelmassa mainitaan pakolaisten välittömän suojelun tarve, ja ministeriöt ovat perustaneet verkostoja, joiden tarkoituksena on suojella pakolaisnaisia ja -tyttöjä. Tästä huolimatta UNHCR on arvioinut, että pakolaisia vastaanottavilla alueilla pakolaisnaisten ja -tyttöjen osuus sukupuoleen perustuvan väkivallan uhreista on jopa 89 prosenttia.[[45]](#footnote-45) Myös lesket ja eronneet naiset kärsivät syrjivistä käytännöistä, eikä eronneille naisille ole saatavilla riittäviä taloudellisia tukijärjestelmiä.[[46]](#footnote-46) CEDAW-komitea piti loppupäätelmäraportissa kuitenkin positiivisena, että Kongossa on viime vuosina astunut voimaan useita naisten oikeuksia suojelevia säädöksiä, minkä lisäksi maan hallinto on kehittänyt useita strategioita, jotka tähtäävät mm. sukupuolittuneen väkivallan torjumiseen ja sukupuolten välisen tasa-arvon edistämiseen.[[47]](#footnote-47)

Myös USDOS:in mukaan yhteiskunnalliset asenteet ja normit rajoittavat kongolaisten naisten oikeuksia. Viranomaiset kuitenkin tarjoavat seksuaalisen väkivallan uhreille esimerkiksi seksuaali- ja lisääntymisterveyspalveluita. Hätäehkäisyä on tavanomaisesti saatavilla isoimmissa kaupunkikeskuksissa (ml. Brazzavillessä) osana raiskauksen kliinistä hoitoa. USDOS:in mukaan kaupunkialueilla asuvilla naisilla on myös yleensä pääsy kuukautistarvikkeisiin, sillä kansalaisjärjestöt tarjoavat niitä ilmaisiksi sellaisille naisille, joilla ei ole niihin varaa.[[48]](#footnote-48) Africanews -uutissivustolla 13.8.2024 julkaistun artikkelin mukaan Brazzavillessä ja Pointe-Noiressa sijaitsee väkivaltaa kohdanneille naisille tarkoitettuja avustuskeskuksia. Avustuskeskuksissa on raportoitu ainakin 7 000 raiskaus- ja väkivaltatapausta vuoden 2019 jälkeen.[[49]](#footnote-49)

CEDAW-komitean mukaan kongolaisten naisten yleisin kuolinsyy on HIV/AIDS. Myös ennenaikaiset synnytykset ja abortin kriminalisoinnin vuoksi salassa tehdyt abortit ovat merkittävä naisten kuolinsyy.[[50]](#footnote-50) Myös Amnesty International -järjestö on kertonut vuotta 2024 käsittelevässä raportissaan Kongon terveydenhuoltoon liittyvien ongelmien vaikutuksista naisiin. Esimerkiksi niistä raskaana olevista naisista, joilla oli lievä malariatartunta, vain 17 % sai hoitoa. Keisarinleikkauksen tarvitsevista naisista vain 6 % sai sen ilmaiseksi, vaikka teoriassa keisarinleikkausten kuuluisi olla kaikille ilmaisia vuonna 2021 säädetyn asetuksen mukaan. Paikalliselta järjestöltä saatujen tietojen mukaan Kongon hallinto suoritti loppuun vain 2 % aikavälille 2020–2022 suunnitelluista terveysprojekteista.[[51]](#footnote-51)

4. Onko Kongon tasavallassa Makotipoko-niminen IDP- tai pakolaisleiri? Mitkä ovat sen olosuhteet? Kohdistuuko asukkaisiin, erityisesti naisiin, oikeudenloukkauksia? Jos kyllä, millaisia ja kenen taholta?

Saatavilla olevista lähteistä ei löytynyt tietoa Makotipoko-nimisestä pakolais- tai IDP-leiristä. Kansainvälinen Punainen Risti (IFRC) raportoi maaliskuussa 2025, että Kongon demokraattisessa tasavallassa sijaitsevan Mai-Ndomben provinssin konflikti oli aiheuttanut muuttoliikettä kohti Kongoa. IFRC:n mukaan henkilöt saapuivat ”Ngabén, Mpouyan, Gamboman, Bouémban, Mossakan ja *Makotimpokon* alueille ja kyliin”. Henkilöt sijoitettiin vastaanottokeskuksiin, kouluihin, kirkkoihin ja paikallisiin perheisiin. Paikallinen infrastruktuuri ja palveluiden saatavuus ovat ko. alueilla huonolla tolalla, ja siirtymään joutuneiden henkilöiden kasvanut määrä ylikuormittaa tilannetta entisestään.[[52]](#footnote-52) IFRC:n mukaan näillä alueilla ei ole vielä ”vakiintuneita pakolaisleirejä”, vaan siirtymään joutuneet ihmiset asuvat mm. ulkoilmamarkkinoilla, kirkoissa, koulujen saleissa, tilapäisasunnoissa, isäntäperheiden luona, ja ajoittain myös metsissä ja ulkoilmassa ilman suojaa. Siirtymään joutuneet henkilöt ovat pääasiassa naisia ja lapsia, jotka ovat haavoittuvaisia oikeudenloukkauksille ja joiden pelätään turvautuvan negatiivisiin selviytymisstrategioihin, kuten selviytymisseksiin tai lapsiavioliittoihin.[[53]](#footnote-53)

UNICEF:in kesäkuussa 2019 julkaisemassa tilanneraportissa mainitaan Plateaux’n departementissa sijaitseva ”Makotipokon” tai ”Makotimpokon” paikkakunta tai kylä (”locality”[[54]](#footnote-54)), jossa oleskeli myös tuolloin Mai-Ndomben provinssista saapuneita henkilöitä. Elinolosuhteita ko. alueella kuvailtiin huonoiksi, ja mm. ruoan, veden, hygienian ja terveyspalveluiden laatu ja saatavuus olivat huonoja. Etenkin lasten ravitsemuksen taso oli huono.[[55]](#footnote-55) UNHCR:n mukaan syrjäiseen Makoti(m)pokon paikkakuntaan tai kylään (”locality”) saapui tuolloin pääasiassa banunu-kansaan kuuluvia naisia ja lapsia. Saapuneet sijoitettiin Makoti(m)pokoon ja kolmeen muuhun alueen kuntaan ”paikallisen väestön joukkoon”. Olosuhteita vaikeutti se, että näissä syrjäisissä kunnissa asuvat paikalliset yhteisöt kärsivät jo valmiiksi veden, ruoan ja terveyspalveluiden puutteesta. Lisäksi sadekauden ja tulvien kerrotaan aiheuttaneen sekä sairauksia paikallisille asukkaille että haasteita avuntarjoajille.[[56]](#footnote-56)

Humanitaarisia kriisejä tutkivan ACAPS-analyysipalvelun vuonna 2019 julkaiseman raportin mukaan ”Makotimpokossa” ei ollut tuolloin lainkaan puhtaan veden lähdettä. Lisäksi kerrotaan, että Makoti(m)poko oli saavutettavissa ainoastaan veneellä joen yli, mikä tarkoitti sitä, että esimerkiksi tulvat vaikeuttivat alueelle pääsyä huomattavasti.[[57]](#footnote-57) France 24 -uutissivustolla 12.2.2019 julkaistun uutisen mukaan Brazzavillen viranomaiset olivat raportoineet, että Mai-Ndombesta oli saapunut yli 16 000 henkilöä, joista suurin osa oleskeli Makotimpokon alueella (”district”).[[58]](#footnote-58)

Makoti(m)pokossa oleskeleviin naisiin kohdistuvista oikeudenloukkauksista ei ole saatavilla juurikaan ajankohtaista tietoa. USDOS:in mukaan maaseudulla asuvat naiset ovat yleisesti ottaen erityisen haavoittuvassa asemassa mm. pitkien etäisyyksien ja palveluiden puutteen vuoksi.[[59]](#footnote-59)

Lähteet

ACAPS 14.2.2019. *DRC/CONGO-BRAZZAVILLE.* <https://www.acaps.org/fileadmin/Data_Product/Main_media/20190214_acaps_start_briefing_note_drc_idps_and_refugees_from_yumbi_territory.pdf> (käyty 30.6.2025).

AFD (Agence Française de Développement) 3.7.2024. *Integrating Vulnerable People into Congo Society via Entrepreneurship.* <https://www.afd.fr/en/actualites/integrating-vulnerable-people-congo-society-entrepreneurship> (käyty 3.7.2025).

Africanews

13.8.2024. *Congo : un centre d'écoute pour femmes victimes de violences.* <https://fr.africanews.com/amp/2019/11/27/congo-un-centre-d-ecoute-pour-femmes-victimes-de-violences/> (käyty 4.7.2025).

23.8.2018. *Deal with issues that caused taking up of arms: Congo's Ninja Leader says.* <https://www.africanews.com/2018/08/23/deal-with-issues-that-caused-taking-up-of-arms-congo-s-ninja-leader-says/> (käyty 2.7.2025).

Africapolis [päiväämätön]. *Republic of the Congo.* <https://africapolis.org/EN/country-report/Republic%20of%20the%20Congo> (käyty 9.7.2025).

Amnesty International 29.4.2025. *Congo.* <https://www.amnesty.org/en/location/africa/west-and-central-africa/congo/report-congo/> (käyty 30.6.2025).

ASI (Actions de Solidarité Internationale) 2021. *2021 Rapport d'activités. Sites de Brazzaville & Pointe-Noire.* <https://www.asi-france.org/wp-content/uploads/2022/04/VERSION-NUMERIQUE-rapportannuelASI-2021.pdf> (käyty 4.7.2025).

BBC (The British Broadcasting Corporation) 11.4.2023. *Republic of Congo country profile.* <https://www.bbc.com/news/world-africa-14121191> (käyty 4.7.2025).

Bertelsmann Stiftung 2024. *BTI 2024 Country Report. Republic of the Congo.* <https://bti-project.org/fileadmin/api/content/en/downloads/reports/country_report_2024_COG.pdf> (käyty 30.6.2025).

CFR (Council on Foreign Relations) 9.6.2025. *Conflict in the Democratic Republic of Congo.* <https://www.cfr.org/global-conflict-tracker/conflict/violence-democratic-republic-congo> (käyty 7.7.2025).

CIA (Central Intelligence Agency) 27.6.2025. *The World Factbook. Congo, Republic of the.* <https://www.cia.gov/the-world-factbook/countries/congo-republic-of-the/> (käyty 9.7.2025).

Délégation de l’Union européenne en République du Congo Brazzaville

25.11.2021. *Journée internationale pour l'élimination de la violence à l'égard des femmes. « Engagés ensemble contre l’exploitation sexuelle des mineures » - Tribune libre de l’Equipe Europe en République du Congo.* <https://www.eeas.europa.eu/node/107881_en#:~:text=Aliment%C3%A9e%20par%20la%20crise%20%C3%A9conomique%2C%20cette%20prostitution,survie%20en%20se%20livrant%20%C3%A0%20la%20prostitution> (käyty 4.7.2025).

23.3.2021. *Protection des femmes et des filles contre les violences basées sur le genre.* <https://www.eeas.europa.eu/delegations/congo-brazzaville/protection-des-femmes-et-des-filles-contre-les-violences-bas%C3%A9es-sur-le-genre_fr?s=92> (käyty 30.6.2025).

Dicastery for Promoting Integral Human Development Migrants & Refugees Section 2022. *Migration profile. Congo Brazzaville.* <https://migrants-refugees.va/it/wp-content/uploads/sites/3/2022/04/2022-CP-Congo-Brazzaville.pdf> (käyty 30.6.2025).

France 24 12.2.2019. *Fear and trauma haunt Congolese massacre survivors.* <https://www.france24.com/en/20190212-fear-trauma-haunt-congolese-massacre-survivors> (käyty 30.6.2025).

Freedom House 2024. *Freedom in the World 2024. Republic of the Congo.* <https://freedomhouse.org/country/republic-congo/freedom-world/2024> (käyty 30.6.2025).

Gifex [päiväämätön]. *Principales villes de la république du Congo.* <https://gifex.com/fr/fichier/principales-villes-de-la-republique-du-congo/> (käyty 9.7.2025).

IDMC (Internal Displacement Monitoring Centre) 11.5.2023. *2023 Global Report on Internal Displacement.* <https://api.internal-displacement.org/sites/default/files/publications/documents/IDMC_GRID_2023_Global_Report_on_Internal_Displacement_LR.pdf> (käyty 30.6.2025).

IFRC (International Federation of the Red Cross) 13.3.2025. *Republic of Congo: Population Movement - DREF Operation (MDRCG024).* Saatavilla:<https://reliefweb.int/report/congo/republic-congo-population-movement-dref-operation-mdrcg024> (käyty 30.6.2025).

Kalu Institute

[päiväämätön]a. *About Kalu.* <https://kaluinstitute.org/about/> (käyty 2.7.2025).

[päiväämätön]b. *Contact.* <https://kaluinstitute.org/contact/> (käyty 2.7.2025).

Kalu Institute / Titi-Levis, Clault Aymar 19.9.2019. *Final Assignment: Protection and assistance to internally displaced persons in Africa. Case of the Republic of Congo Brazzaville.* <https://kaluinstitute.org/wp-content/uploads/2022/03/Protection-and-assistance-to-internally-displaced-persons-in-Africa.-Case-of-the-Republic-of-Congo-Brazzaville.pdf> (käyty 2.7.2025).

MRG (Minority Rights Group) 7/2020. *Republic of Congo.* <https://minorityrights.org/country/republic-of-congo/> (käyty 2.7.2025).

The New Humanitarian 4.10.2005. *Rwandan refugees reluctant to return home*. <https://www.thenewhumanitarian.org/feature/2005/10/04/rwandan-refugees-reluctant-return-home> (käyty 1.7.2025).

OCHA (United Nations Office for the Coordination of Humanitarian Affairs) 2.11.2020. *Republique du Congo: Atlas admin1 - Pcod (As of 02 Nov. 2020)* [kartta]*.* <https://reliefweb.int/map/congo/republique-du-congo-atlas-admin1-pcod-02-nov-2020> (käyty 9.7.2025).

PassBlue / Higgs, Johanna 28.12.2016. *In Congo Republic, Struggling Efforts to Get Child Prostitutes Off the Street.* <https://www.passblue.com/2016/12/28/in-congo-republic-struggling-efforts-to-get-child-prostitutes-off-the-street/> (käyty 4.7.2025).

La République du Congo 19.10.2023. *Loi n° 29-2023 du 30 septembre 2023 portant protection et assistance aux personnes déplacées internes en République du Congo.* <https://liziba.cg/wp-content/uploads/2024/10/Loi-n%C2%B029-2023-portant-protection-et-assistance-aux-personnes-deplacees-internes-en-Republique-du-Congo.pdf> (käyty 2.7.2025).

Sénat de la République du Congo 19.7.2023. *Adoption du Projet de loi portant protection et assistance aux personnes déplacées internes en République du Congo.* <https://www.senat.cg/actualites/230719-adoption-du-projet-de-loi-portant-protection-et-assistance.php> (käyty 2.7.2025).

UN CEDAW (United Nations Committee on the Elimination of Discrimination against Women) 27.2.2025. *Concluding observations on the eighth periodic report of the Congo\** [CEDAW/C/COG/CO/8]. <https://docs.un.org/en/CEDAW/C/COG/CO/8> (käyty 30.6.2025).

UNHCR (United Nations High Commissioner for Refugees)

28.5.2025. *Republic of Congo Annual Results Report 2024.* <https://www.unhcr.org/media/republic-congo-annual-results-report-2024> (käyty 30.6.2025).

5/2025. *Empowering People, Strengthening Systems: Sustainable Responses to Displacement in Southern Africa.* <https://www.unhcr.org/sites/default/files/2025-06/Southern-africa-sustainable-responses-to-displacement.pdf> (käyty 3.7.2025).

14.1.2025. *Republic of the Congo Multi-year Strategy 2025 – 2027.* <https://www.unhcr.org/media/republic-congo-strategy-2025-2027-pdf> (käyty 30.6.2025).

2025. *Republic of the Congo.* <https://www.unhcr.org/where-we-work/countries/republic-congo> (käyty 30.6.2025).

7/2023. *Submission by the United Nations High Commissioner for Refugees. For the Office of the High Commissioner for Human Rights’ Compilation Report. Universal Periodic Review: Fourth Cycle, 45th Session. Republic Of Congo.* Saatavilla:<https://www.refworld.org/policy/upr/unhcr/2024/en/149079> (käyty 30.6.2025).

30.6.2023. *Republic of the Congo: Refugee Policy Review Framework update as at 30 June 2023.* Saatavilla: <https://www.refworld.org/reference/countryrep/unhcr/2024/en/147865> (käyty 1.7.2025).

4.1.2019. *DRC inter-communal clashes drive 16,000 refugees into Congo-Brazzaville.* <https://www.unhcr.org/news/briefing-notes/drc-inter-communal-clashes-drive-16000-refugees-congo-brazzaville> (käyty 1.7.2025).

9.12.2016. *Some 13,000 displaced by Ninja clashes in Republic of Congo.* <https://www.unhcr.org/news/briefing-notes/some-13000-displaced-ninja-clashes-republic-congo> (käyty 2.7.2025).

2002. *UNHCR Global Report 2002. Republic of the Congo.* <https://www.unhcr.org/sites/default/files/legacy-pdf/3edf4fc80.pdf> (käyty 3.7.2025).

[päiväämätön]. *Republic of the Congo. Office Contact Details.* <https://www.unhcr.org/africa/where-we-work/countries/republic-congo> (käyty 9.7.2025).

UN HRC (United Nations High Commissioner for Human Rights) 26.10.2023. *Congo.* *Compilation of information prepared by the Office of the United Nations High Commissioner for Human Rights* [A/HRC/WG.6/45/COG/2]*.* <https://docs.un.org/en/A/HRC/WG.6/45/COG/2> (käyty 1.7.2025).

UNICEF (United Nations International Children's Emergency Fund) 30.6.2019. *Republic of Congo Humanitarian Situation Report.* <https://www.unicef.org/media/78466/file/Republic-of-Congo-SitRep-June-2019.pdf> (käyty 30.6.2025).

USCRI (United States Committee for Refugees and Immigrants) 25.5.2004. *U.S. Committee for Refugees World Refugee Survey 2004 - Congo-Brazzaville.* Saatavilla: <https://www.refworld.org/reference/annualreport/uscri/2004/en/90530> (käyty 3.7.2025).

USDOS (United States Department of State)

24.6.2024. *2024 Trafficking in Persons Report: Republic of the Congo.* <https://www.state.gov/reports/2024-trafficking-in-persons-report/republic-of-the-congo/> (käyty 1.7.2025).

22.4.2024. *Republic of the Congo 2023 Human Rights Report.* <https://www.state.gov/wp-content/uploads/2024/02/528267_CONGO-REP-2023-HUMAN-RIGHTS-REPORT.pdf> (käyty 30.6.2025).

12.4.2022. *Republic of the Congo 2021 Human Rights Report.* <https://www.state.gov/wp-content/uploads/2022/02/313615_CONGO-REP-2021-HUMAN-RIGHTS-REPORT.pdf> (käyty 30.6.2025).

30.3.2021. *2020 Country Reports on Human Rights Practices: Republic of the Congo.* <https://www.state.gov/reports/2020-country-reports-on-human-rights-practices/republic-of-the-congo/> (käyty 30.6.2025).

VOA (Voice of America) Afrique 20.6.2020. *Abandonnés par l'ONU, les réfugiés rwandais vivent le calvaire au Congo-Brazzaville.* <https://www.voaafrique.com/a/le-flou-persiste-sur-la-situation-des-r%C3%A9fugi%C3%A9s-rwandais-au-congo-brazzaville/5469218.html> (käyty 1.7.2025).

The World Bank

29.9.2023. *Implementation Completion and Results Report IBRD-8588-CG.* <https://documents1.worldbank.org/curated/en/099100223124017535/pdf/BOSIB051a1071207b0b10f0fc3bbf65090a.pdf> (käyty 1.7.2025).

6/2022. *Rapport Final. L’inclusion Economique Des Femmes Et Des Jeunes Au Congo-Brazzaville : Perspectives Sur Le Programme D’appui Aux Activites Generatrices De Revenus.* <https://documents1.worldbank.org/curated/en/099050006282227757/pdf/P173535-57d9e424-c959-46ac-8f95-09ab647bf319.pdf> (käyty 4.7.2025).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. The New Humanitarian 4.10.2005; VOA Afrique 20.6.2020. [↑](#footnote-ref-1)
2. Ruandan kansanmurhan ja sitä seuranneen Kongon demokraattisen tasavallan konfliktin myötä puhjenneista Kongon sodista löytyy tietoa mm. seuraavasta osoitteesta (CFR 9.6.2025): <https://www.cfr.org/global-conflict-tracker/conflict/violence-democratic-republic-congo>. [↑](#footnote-ref-2)
3. USCRI 25.5.2004; UNHCR 2002. [↑](#footnote-ref-3)
4. Kongo on jaettu 12 hallinnolliseen alueeseen eli departementtiin, jotka ovat Bouenza, Brazzaville, Cuvette, Cuvette-Ouest, Kouilou, Lekoumou, Likouala, Niari, Plateaux, Pointe-Noire, Pool ja Sangha (CIA 27.6.2025). Ks. myös kartta Kongon departementeista (OCHA 2.11.2020 [kartta]). [↑](#footnote-ref-4)
5. UNHCR 2025. [↑](#footnote-ref-5)
6. IDMC 11.5.2023, s. 139. [↑](#footnote-ref-6)
7. UNHCR 28.5.2025, s. 4. [↑](#footnote-ref-7)
8. UNHCR 28.5.2025, s. 7. [↑](#footnote-ref-8)
9. UNHCR 7/2023, s. 1; UNHCR 30.6.2023. [↑](#footnote-ref-9)
10. UNHCR 30.6.2023. [↑](#footnote-ref-10)
11. Dicastery for Promoting Integral Human Development Migrants & Refugees Section 2022, s. 3. [↑](#footnote-ref-11)
12. Ninja -kapinalliset taistelivat Kongon hallitusta vastaan sisällissodissa (1993–1994 ja 1997–1999). Ne laskivat aseensa Poolissa vuosina 2002–2003 vallinneiden taisteluiden jälkeen, mutta aktivoituivat Poolin departementissa uudestaan vuonna 2016. (Africanews 23.8.2018; BBC 11.4.2023; UNHCR 19.12.2016) Kapinalliset suostuivat aselepoon joulukuussa 2017 ja laskivat aseensa vuonna 2018 (Africanews 23.8.2018). [↑](#footnote-ref-12)
13. Bertelsmann Stiftung 2024, s. 7; UN HRC 26.10.2023, s. 8; USDOS 22.4.2024, s. 15; USDOS 12.4.2022, s. 14; USDOS 30.3.2021, s. 13–14. [↑](#footnote-ref-13)
14. Kalu Institute / Titi-Levis 19.9.2019, s. 12. Titi-Leviksen esittely löytyy raportin sivulta 5. Kalu Institute on sen verkkosivujen perusteella Espanjassa sijaitseva tutkimuslaitos, joka keskittyy etenkin humanitaaristen teemojen tutkimukseen. Ks. <https://kaluinstitute.org/about/> ja <https://kaluinstitute.org/contact/>. [↑](#footnote-ref-14)
15. UN HRC 26.10.2023, s. 8; USDOS 22.4.2024, s. 15; USDOS 12.4.2022, s. 14; USDOS 30.3.2021, s. 13–14. [↑](#footnote-ref-15)
16. USDOS 22.4.2024, s. 15. [↑](#footnote-ref-16)
17. UNHCR 28.5.2025, s. 4. [↑](#footnote-ref-17)
18. The World Bank 29.9.2023, s. 6. [↑](#footnote-ref-18)
19. Amnesty International 29.4.2025. [↑](#footnote-ref-19)
20. Dicastery for Promoting Integral Human Development Migrants & Refugees Section 2022, s. 2. [↑](#footnote-ref-20)
21. Bertelsmann Stiftung 2024, s. 26. [↑](#footnote-ref-21)
22. UNHCR 14.1.2025, s. 4. [↑](#footnote-ref-22)
23. USDOS 22.4.2024, s. 14. [↑](#footnote-ref-23)
24. Sénat de la République du Congo 19.7.2023. [↑](#footnote-ref-24)
25. La République du Congo 19.10.2023, § 23: *”Les autorités nationales veillent à ce que les enfants déplacés internes reçoivent gratuitement l’éducation de base, qui est obligatoire en République du Congo, conformément à la réglementation en vigueur.”* [↑](#footnote-ref-25)
26. La République du Congo 19.10.2023.

§ 16: ”*Les personnes déplacées internes ont droit*

*à une protection et à une assistance humanitaire.*”

§ 17: *”Les personnes déplacées internes ont le droit de vivre dans la dignité humaine.”*

§ 41: *”L’Etat crée des conditions propices au re-tour librement consenti, dans la sécurité et la dignité, des personnes déplacées internes dans leur foyer ou leur lieu de résidence habituel ou à leur réinstallation volontaire dans une autre partie du pays, et leur fournit les moyens nécessaires à cet effet. Il facilite la réintégration ou la réinstallation des personnes déplacées internes qui sont retournées dans leur lieu de résidence habituel.”*

§ 42: *“L’Etat a le devoir et la responsabilité d’aider les personnes déplacées internes qui ont regagné leur lieu de résidence habituel ou qui ont été réinstallées, à recouvrer la propriété et les possessions qu’elles avaient laissées ou dont elles avaient été dépossédées au moment de leur départ. Lorsque leur recouvrement n’est pas possible, les autorités compétentes accordent à ces personnes une indemnisation équitable ou une autre forme de dédommagement, ou encore les aident à les obtenir.”* [↑](#footnote-ref-26)
27. VOA Afrique 20.6.2020. [↑](#footnote-ref-27)
28. Bertelsmann Stiftung 2024, s. 7. [↑](#footnote-ref-28)
29. Kalu Institute / Titi-Levis 19.9.2019, s. 53. [↑](#footnote-ref-29)
30. UNHCR 28.5.2025, s. 21. [↑](#footnote-ref-30)
31. UNHCR 5/2025, s. 10. [↑](#footnote-ref-31)
32. Minority Rights Group -järjestön mukaan Kongon väestö jakautuu ns. bantu-kansoihin ja alkuperäiskansoihin. Alkuperäiskansoihin kuuluvat seuraavat kansat: ba’aka, mbendjele, mikaya, gyeli, luma, twa ja babongo. Heidän osuutensa Kongon väestöstä on arvioiden mukaan noin 1,2–10 %, mutta luotettavaa tietoa on vähän. Alkuperäiskansat eroavat selkeästi bantu-kansoista, jotka ovat hallinneet Kongon poliittisia ja taloudellisia valta-asemia maan itsenäistymisestä (1960) alkaen. Ks. MRG 7/2020. [↑](#footnote-ref-32)
33. Freedom House 2024. Freedom House ei ollut tätä kyselyvastausta valmistellessa julkaissut Kongon vuoden 2024 tapahtumia käsittelevää raporttia. [↑](#footnote-ref-33)
34. Bertelsmann Stiftung 2024, s. 14. [↑](#footnote-ref-34)
35. USDOS 24.6.2024. [↑](#footnote-ref-35)
36. La République du Congo 19.10.2023, § 4: “*Les mineurs non accompagnés, les adolescentes mères, les mères d’enfants à bas âge, les femmes enceintes, les femmes chefs de ménages, les personnes vivant avec handicap et les personnes âgées ont droit à une attention particulière.”* [↑](#footnote-ref-36)
37. Kalu Institute / Titi-Levis 19.9.2019, s. 62–63. [↑](#footnote-ref-37)
38. Freedom House 2024; UN CEDAW 27.2.2025, s. 7–8 & 17. [↑](#footnote-ref-38)
39. UN CEDAW 27.2.2025, s. 7 & 13. [↑](#footnote-ref-39)
40. Délégation de l’Union européenne en République du Congo Brazzaville 23.3.2021. [↑](#footnote-ref-40)
41. The World Bank 6/2022, s. 3–5. [↑](#footnote-ref-41)
42. ASI 2021, s. 4–5 & 11–12; Délégation de l’Union européenne en République du Congo Brazzaville 25.11.2021; PassBlue / Higgs 28.12.2016. [↑](#footnote-ref-42)
43. ASI 2021, s. 4–5 & 11–12; Délégation de l’Union européenne en République du Congo Brazzaville 25.11.2021. [↑](#footnote-ref-43)
44. Délégation de l’Union européenne en République du Congo Brazzaville 25.11.2021. [↑](#footnote-ref-44)
45. UN CEDAW 27.2.2025, s. 16. [↑](#footnote-ref-45)
46. UN CEDAW 27.2.2025, s. 7 & 17. [↑](#footnote-ref-46)
47. UN CEDAW 27.2.2025, s. 1–2. [↑](#footnote-ref-47)
48. USDOS 22.4.2024, s. 21. [↑](#footnote-ref-48)
49. Africanews 13.8.2024. [↑](#footnote-ref-49)
50. UN CEDAW 27.2.2025, s. 14. [↑](#footnote-ref-50)
51. Amnesty International 29.4.2025. [↑](#footnote-ref-51)
52. IFRC 13.3.2025, s. 2–3. [↑](#footnote-ref-52)
53. IFRC 13.3.2025, s. 6–7. Raportissa esitetyt arviot naisten haavoittuvuudesta perustuvat ”IDP-väestön” keskuudessa kerättyyn dataan, mutta koska raportissa käsitellään nimenomaan Kongon demokraattisesta tasavallasta saapuvia henkilöitä, viitataan ”IDP-henkilöillä” todennäköisesti ko. maan sisällä siirtyneisiin. [↑](#footnote-ref-53)
54. Saatavilla olevista lähteistä ei löydy tietoa siitä, tarkoittaako ”locality” (tai ranskaksi ”localité”) Kongossa tarkalleen ottaen paikkakuntaa, kylää vai kaupunkia. ACAPS -analyysipalvelun julkaisemassa kartassa (14.2.2019, s. 6) Makotimpoko on merkitty Gamboman ja Mossakan väliin, jotka puolestaan ovat lähteiden perusteella pienehköjä kaupunkeja (Africapolis [päiväämätön]; Gifex [päiväämätön]). UNHCR:llä on myös kenttätoimisto Gambomassa (UNHCR [päiväämätön]. [↑](#footnote-ref-54)
55. UNICEF 30.6.2019. [↑](#footnote-ref-55)
56. UNHCR 4.1.2019. [↑](#footnote-ref-56)
57. ACAPS 14.2.2019. Ks. myös lähteessä oleva kartta (s. 6), johon on merkitty Makotimpoko: <https://www.acaps.org/fileadmin/Data_Product/Main_media/20190214_acaps_start_briefing_note_drc_idps_and_refugees_from_yumbi_territory.pdf>. [↑](#footnote-ref-57)
58. France 24 12.2.2019. [↑](#footnote-ref-58)
59. USDOS 22.4.2024, s. 21–22. [↑](#footnote-ref-59)